
Studento biudžetas: kaip pasiruošti gyvenimui kitame mieste?
Studijų pradžia kitame mieste dažnam jaunuoliui reiškia ne tik naują gyvenimo etapą, bet ir pirmą rimtesnę pažintį su savarankišku biudžetu. Nuoma, maistas, transportas ir nenumatytos išlaidos gali greitai viršyti pirminius lūkesčius, jei finansinis planas sudaromas paskutinę minutę. Kaip pasiruošti taip, kad savarankiškumo pradžia nekeltų papildomos įtampos, pasakoja „Luminor“ banko klientų pritraukimo vadovė Rūta Mylė.
„Studijų pradžia yra geras metas mokytis finansinio savarankiškumo. Svarbiausia – ne siekti tobulo biudžeto nuo pirmos dienos, o suprasti, kiek kainuoja kasdienis gyvenimas ir kokios išlaidos kartojasi kiekvieną mėnesį“, – sako ji.
Pirmiausia – gyvenamoji vieta
Didžiausią išlaidų dalį studentams dažniausiai sudaro būstas. Nuomojantis kambarį ar butą svarbu vertinti ne tik mėnesinę nuomos kainą, bet ir komunalinius mokesčius, internetą, depozitą, baldų ar buities daiktų poreikį.
Anot R. Mylės, viena dažniausių klaidų – planuoti biudžetą tik pagal nuomos kainą. Pirmą mėnesį gali reikėti gerokai didesnės sumos, nes dažnai tenka sumokėti ne tik už būsimą mėnesį, bet ir palikti depozitą.
„Jei nuoma atrodo įperkama tik tada, kai neįtraukiate komunalinių mokesčių ar depozito, tai ženklas, kad sprendimą reikėtų dar kartą įsivertinti. Geriau rinktis kuklesnį variantą, bet turėti finansinio lankstumo“, – teigia „Luminor“ ekspertė.
Maistą ir transportą verta planuoti kartu
Kita svarbi biudžeto dalis – kasdienės išlaidos. Pradėjus gyventi savarankiškai, greitai paaiškėja, kad pavieniai pirkiniai parduotuvėje, pietūs mieste, į namus užsakomas maistas ar kelionės sudaro nemažą mėnesio sumą.
Pasak R. Mylės, studentams verta nusistatyti bent preliminarų savaitės maisto biudžetą ir iš anksto įsivertinti transporto poreikius – keliones iki universiteto, namo ar kitus reguliarius maršrutus.
„Maisto ir transporto išlaidos dažnai išauga ne dėl vieno didelio pirkinio, o dėl daugybės smulkių sprendimų. Kava pakeliui į paskaitas, užkandis per pertrauką, vakarienė išsinešti ar kelionės savaitgaliais atrodo nebrangu, kol mėnesio pabaigoje pamatote bendrą sumą“, – pastebi ekspertė.
Bent dalį maisto verta planuoti iš anksto: susidaryti pirkinių sąrašą, gaminti kelioms dienoms ir vengti apsipirkimo nevalgius. Studentams taikomas viešojo transporto lengvatas taip pat verta susitvarkyti iš anksto ir pasitikrinti, ar labiau apsimoka mėnesinis bilietas, ar vienkartiniai važiavimai.
Finansinė pagalvė reikalinga ir studentui
Planuojant pirmą savarankišką biudžetą svarbu numatyti pinigų ir netikėtoms situacijoms. Studijų pradžioje jų gali būti daugiau nei atrodo: sugenda telefonas ar kompiuteris, prireikia papildomų mokymosi priemonių ar skubios kelionės namo.
„Finansinė pagalvė studentui nebūtinai turi būti didelė. Svarbiausia – pradėti ją kaupti ir laikyti atskirai nuo kasdienių pinigų. Net reguliariai atidedami 10 ar 20 eurų ilgainiui tampa suma, kuri netikėtomis situacijomis gali padėti išvengti streso“, – teigia R. Mylė.
Pasak jos, tam gali padėti atskira banko sąskaita ar programėlėje susikurta atskira vieta santaupoms. Kai rezervas nemaišomas su kasdienėmis išlaidomis, lengviau jo neliesti spontaniškiems pirkiniams.
Pirmasis biudžetas neturi būti sudėtingas
Pradedant savarankišką gyvenimą pakanka trijų aiškių dalių: pajamų, būtinųjų išlaidų ir pinigų, kuriuos galima skirti laisvalaikiui ar taupymui.
Pajamoms reikėtų priskirti stipendiją, tėvų ar globėjų paramą, atlyginimą, socialines išmokas ar kitus reguliarius pinigus. Būtinosioms išlaidoms – nuomą, komunalinius mokesčius, maistą, transportą, ryšio paslaugas, studijų priemones. Tik tuomet galima realistiškai įsivertinti, kiek lieka kitiems poreikiams.
„Biudžetas neturi būti bausmė. Jis padeda suprasti, kur dingsta pinigai, ir pasirinkti, kas jums iš tikrųjų svarbu. Vienam studentui tai bus galimybė dažniau grįžti namo, kitam – sporto klubas ar kultūros renginiai. Svarbu, kad šie pasirinkimai tilptų į realias finansines galimybes“, – sako ekspertė.
Pirmus kelis mėnesius verta tiesiog stebėti išlaidas. Tai padeda pamatyti tikrąjį vaizdą ir vėliau koreguoti įpročius. Jei mėnesio pabaigoje nuolat pritrūksta pinigų, verta peržiūrėti ne tik didžiąsias, bet ir smulkias pasikartojančias išlaidas.
Svarbu kalbėtis apie pinigus
R. Mylės teigimu, jaunuoliams naudinga iš anksto pasikalbėti su tėvais, globėjais ar kitais artimaisiais apie finansinę paramą ir atsakomybės ribas. Kuo aiškesni susitarimai, tuo mažiau įtampos kyla vėliau.
„Kartais manoma, kad apie pinigus kalbėti nepatogu, bet studijų pradžioje tokie pokalbiai labai svarbūs. Reikėtų aiškiai sutarti, kokia parama bus reguliari, kokiais atvejais galima kreiptis pagalbos ir už kokias išlaidas studentas atsako pats. Tai ne tik padeda ugdyti atsakomybės jausmą, bet kartu suteikia ir saugumo“, – pabrėžia ekspertė.
Pasak jos, finansinis savarankiškumas neatsiranda per vieną dieną. Tai įgūdis, kuris formuojasi per kasdienius sprendimus, klaidas ir mokymąsi.
„Pirmieji savarankiško gyvenimo mėnesiai gali būti kupini naujų patirčių, todėl finansai neturėtų tapti papildomu stresu. Kuo anksčiau pasiruošite, tuo lengviau bus mėgautis studijų pradžia ir drąsiau kurti savo kasdienybę naujame mieste“, – apibendrina R. Mylė.

Apie „Luminor“:
„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite čia.

